ಕುಮಾರಿಯ ಬಗ್ಗೆ ಯಾಕಿಂಥಾ ಕುತೂಹಲ?

ಬೆಂಗಳೂರು: ಡೈನಾಮಿಕ್ ಸ್ಟಾರ್ ದೇವರಾಜ್ ಅವರ ಎರಡನೇ ಮಗ ‘ಕುಮಾರಿ 21 ಎಫ್’ ಎಂಬ ಚಿತ್ರದ ಮೂಲಕ ನಾಯಕನಾಗಿ ಎಂಟ್ರಿ ಕೊಡುತ್ತಿರೋ ವಿಚಾರ ಎಲ್ಲರಿಗೂ ತಿಳಿದದ್ದೇ. ಆದರೆ, ಈ ಚಿತ್ರದ ಟೈಟಲ್ಲಿನ ಬಗ್ಗೆ ಇದೀಗ ವ್ಯಾಪಕವಾಗಿ ಚರ್ಚೆಗಳಾಗುತ್ತಿವೆ. ಇದರ ಅಸಲೀ ನಿಗೂಢ ಏನಿರಬಹುದೆಂಬ ಬಗ್ಗೆ ಪ್ರೇಕ್ಷಕರಲ್ಲೊಂದು ಗಾಢವಾದ ಕುತೂಹಲವೂ ಇದೆ!

ಇದು ನಿಜಕ್ಕೂ ಆಲೋಚನೆಗೆ ಹಚ್ಚುವ ಟೈಟಲ್ ಎಂಬುದರಲ್ಲಿ ಎರಡು ಮಾತಿಲ್ಲ. ಆದರೆ ಈ ಬಗೆಗಿನ ಯಾವ ವಿಚಾರಗಳನ್ನೂ ಬಿಟ್ಟುಕೊಡದ ಚಿತ್ರ ತಂಡ ಥೇಟರಿನಲ್ಲಿಯೇ ಅದನ್ನು ಪ್ರೇಕ್ಷಕರ ಮುಂದೆ ತೆರೆದಿಡೋ ನಿರ್ಧಾರ ಮಾಡಿದಂತಿದೆ. ನಾಯಕ ಪ್ರಣಾಮ್ ಮಾತುಗಳಲ್ಲಿಯೇ ಈ ಚಿತ್ರ ವಿಭಿನ್ನವಾದೊಂದು ಕಥೆ ಹೊಂದಿದೆ ಎಂಬ ವಿಚಾರ ಮಾತ್ರ ಜಾಹೀರಾಗಿದೆ.

ಹೇಳಿ ಕೇಳಿ ಪ್ರಣಾಮ್ ಡೈನಾಮಿಕ್ ಸ್ಟಾರ್ ದೇವರಾಜ್ ಅವರ ಪುತ್ರ. ಆದ್ದರಿಂದಲೇ ಆತನ ಎಂಟ್ರಿಯ ಬಗ್ಗೆ ಪ್ರೇಕ್ಷಕರಲ್ಲೊಂದು ಮಾಸ್ ಆದ ನಿರೀಕ್ಷೆ ಇದ್ದೇ ಇತ್ತು. ಪ್ರಣಾಮ್ ಆಕ್ಷನ್ ಓರಿಯಂಟೆಡ್ ಕಥೆಯ ಮೂಲಕವೇ ಎಂಟ್ರಿ ಕೊಡುತ್ತಾರೆಂಬ ಬಗೆಗೂ ಈ ಹಿಂದೆಯೇ ಸುದ್ದಿಯಾಗಿತ್ತು. ಆದರೆ ಪ್ರಣಾಮ್ ಎಲ್ಲ ಹೀರೋಯಿಸಮ್ಮಿನ ಅಬ್ಬರದಾಚೆಗೆ ನಟನೆಗೆ ಸವಾಲಾಗಿರುವ ಪಾತ್ರವನ್ನೇ ಆರಿಸಿಕೊಳ್ಳುವ ಮೂಲಕ ಭರವಸೆ ಹುಟ್ಟಿಸಿದ್ದಾರೆ.

ಪ್ರಣಾಮ್ ಅವರದ್ದಿಲ್ಲಿ ತನ್ನ ಪಾಡಿಗೆ ತಾನಿರುವ, ಸಣ್ಣ ಕನಸೇ ಆದರೂ ಕಷ್ಟಪಟ್ಟು ನನಸು ಮಾಡಿಕೊಳ್ಳುವ ಪಾತ್ರವಂತೆ. ಇಂಥಾ ಹುಡುಗನ ಬಾಳಲ್ಲಿ ಬಿಂದಾಸ್ ಹುಡುಗಿಯೊಬ್ಬಳ ಪ್ರವೇಶವಾದ ನಂತರದಲ್ಲಿ ನಡೆಯುವ ರಸವತ್ತಾದ ಕಥೆಯನ್ನು ಈ ಚಿತ್ರ ಹೊಂದಿದೆಯಂತೆ. ಈಗಾಗಲೇ ಟ್ರೈಲರ್ ಗೆ ವ್ಯಾಪಕ ಮೆಚ್ಚುಗೆ ಬಂದಿದೆ. ಪ್ರಣಾಮ್ ನಾಯಕನಾಗಿ ಪ್ರೇಕ್ಷಕರ ಮುಂದೆ ಬರೋ ದಿನಗಳೂ ಹತ್ತಿರಾಗಿವೆ.